Diari Oficial de la Generalitat Valenciana


Sumari del DOGV 4268, del 11-06-2002 (2002/6270)

CORRECCIÓ d'errades de la Resolució de 3 de juny de 2002, de la Direcció General de Personal, per la qual s'anuncia la convocatòria d'adjudicació de llocs en comissió de servici per a professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial, durant el curs 2002/2003, en centres públics docents no universitaris dependents de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4268

Data del DOGV
:   11-06-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/6270


Data del document
:   11-06-2002

Organisme emissor
:   Conselleria de Cultura i Educació

Tipus de document
:   Correcció d'errades

Correcció d'errades

 Descriptors 

:   * ensenyament professional
    * funcionari
    * administració regional
    * personal docent
    * concurs administratiu
    * ensenyament secundari
    * formació professional

CORRECCIÓ d'errades de la Resolució de 3 de juny de 2002, de la Direcció General de Personal, per la qual s'anuncia la convocatòria d'adjudicació de llocs en comissió de servici per a professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial, durant el curs 2002/2003, en centres públics docents no universitaris dependents de la Generalitat Valenciana. [2002/6270]
  
En el text de la Resolució de 3 de juny de 2002, de la Direcció General de Personal, per la qual s'anuncia la convocatòria d'adjudicació de llocs en comissió de servici per a professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial, durant el curs 2002/2003, en centres públics docents no universitaris dependents de la Generalitat Valenciana, publicada en el DOGV núm. 4267, de 10 de juny de 2002, s'ha advertit una errada material consistent en l'omissió dels annexos a què fa referència la disposició, la qual cosa fa convenient la publicació íntegra d'esta.
  
«Resolució de 3 de juny de 2002, de la Direcció General de Personal, per la qual s'anuncia la convocatòria d'adjudicació de llocs en comissió de servici per a professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial, durant el curs 2002/2003, en centres públics docents no universitaris dependents de la Generalitat Valenciana.
  
La mobilitat del professorat dels nivells no universitaris es regix pel sistema de concurs de trasllats. No obstant això, hi ha la possibilitat que excepcionalment en atenció a situacions personals especials i com a forma de provisió extraordinària puguen concedir-se, amb caràcter anual, comissions de servici a petició de l'interessat.
  
Per això, la present convocatòria de comissions de servici té com a finalitat establir un procediment d'adscripció, amb caràcter temporal, a un lloc de treball per als professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial, que així ho sol·liciten per donar-se en ells causes mèdiques o socials. Així doncs, per mitjà del dit procediment, previst en el Text Refós de la Llei de la Funció Pública Valenciana i en el Reial Decret 2.112/1998, de 2 d'octubre (BOE núm. 239, de 6 d'octubre), els professors dels cossos mencionats podran, amb caràcter excepcional, ser adscrits en comissió de servici a llocs de treball de centres públics dependents de la Generalitat Valenciana durant el curs 2002/2003.
  
La convocatòria es regirà per les bases següents:
  
I. Participants
  
Primera
  
Poden participar de forma voluntària en esta convocatòria els funcionaris de carrera del cos professors d'Ensenyament Secundari, els del cos de professors tècnics de Formació Professional i també els funcionaris docents que impartixen ensenyaments de règim especial, en els quals concorren causes mèdiques o socials i que es troben en algun dels supòsits següents:
  
1. Els funcionaris de carrera dependents de la Generalitat Valenciana que es troben en situació de servici actiu i que ocupen llocs de treball amb caràcter definitiu.
  
2. Els funcionaris de carrera en situació de servici actiu dependents d'altres administracions educatives que ocupen llocs de treball amb caràcter definitiu, sempre que complisquen els requisits i condicions que s'establixen en esta convocatòria.
  
Segona
  
Per a l'obtenció de la destinació, es valorarà per part de la Direcció General de Personal la documentació aportada, que es prioritzarà en funció de les circumstàncies especials, mèdiques o socials que els sol·licitants hi al·leguen i justifiquen documentalment.
  
Tercera
  
És requisit imprescindible, per a sol·licitar i obtindre un lloc determinat, pertànyer al cos de què es tracte i haver-hi adquirit l'especialitat corresponent.
  
II. Format i ompliment de la petició
  
Quarta
  
Tots els participants hauran de presentar instància, ajustada al model oficial, que podran obtindre en les direccions territorials de Cultura i Educació de València, Castelló i Alacant. La instància es dirigirà al director general de Personal de la Conselleria de Cultura i Educació, i es presentarà, perquè puga ser tramitada en el termini previst en el procés, en el registre de les direccions territorials on estiguen exercint el seu lloc de treball actualment.
  
A més, a la instància degudament omplida hauran d'acompanyar:
  
- L'annex denominat Comissió de servici per al curs escolar 2002/2003. On es detalla la documentació que haurà de ser aportada pels sol·licitants que al·leguen causes mèdiques, a efecte de la seua preceptiva valoració per part de la unitat mèdica.
  
- Tots els documents o certificats que consideren necessaris per a fonamentar la seua petició. Podran realitzar les al·legacions que estimen pertinents en l'apartat d'observacions i, si ho consideren indispensable, ampliar-les en full a banda.
  
Quant als funcionaris dependents d'altres administracions educatives hauran d'acompanyar a la resta de la documentació citada el certificat expedit per l'òrgan competent de l'administració educativa de què depenga el centre on tinguen la seua destinació, en el qual conste:
  
- Nom, cognoms i document nacional d'identitat.
  
- Cos en el qual es troben en situació d'actiu.
  
- Les habilitacions de què són titulars.
  
- Situació administrativa actual.
  
- Destinació definitiva.
  
Cinquena
  
El nombre de peticions que cada participant pot incloure en la seua sol·licitud no podrà excedir de 76.
  
Sisena
  
Les peticions solament podran referir-se al cos en què es troben en actiu els sol·licitants, i a una única especialitat d'entre les que hagen adquirit.
  
Estes peticions podran estendre's a la totalitat de centres inclosos en el llistat d'àrees, subàrees, localitats i centres. Podran referir-se a centre concret, localitat, subàrea i àrea, i en seran compatibles totes les modalitats. En els tres últims casos s'adjudicarà el primer centre de la localitat, subàrea o àrea, amb vacant, en el mateix orde en què apareguen anunciats en la convocatòria.
  
Setena
  
En les instàncies es relacionaran, conforme a les instruccions que s'hi unixen, per orde de preferència, els llocs que se sol·liciten, expressant amb la major claredat els conceptes exactes que en l'imprés de la instància s'indiquen. A l'efecte que es puguen classificar les sol·licituds segons les àrees geogràfiques que es detallen en la convocatòria, s'ha d'indicar en l'annex la que s'haja elegit amb caràcter preferent.
  
Huitena
  
Qualsevol dada omesa o consignada erròniament per l'interessat no podrà ser invocada per este a efecte de futures reclamacions, ni considerar per tal motiu lesionats els seus interessos i drets.
  
Novena
  
Finalitzat el termini de presentació de sol·licituds, per cap concepte s'alterarà la petició, ni encara quan es tracte de l'orde de prelació dels centres sol·licitats. Si els codis resulten il·legibles, estan incomplets o no es col·loquen les dades en la casella corresponent, es consideraran no inclosos en la petició i els participants hi perdran tots els drets.
  
Una vegada transcorregut el termini de presentació d'instàncies, no serà possible desistir de les sol·licituds efectuades. D'altra banda, les destinacions adjudicades seran irrenunciables i, en tot cas, s'ocuparan durant el curs acadèmic 2002/2003.
  
III. Altres normes
  
Deu
  
El termini de presentació d'instàncies serà de 10 dies naturals a comptar des del sendemà de la publicació d'esta convocatòria en el Diari Oficial de la Generalitat Valenciana.
  
Onze
  
Totes les condicions que s'exigixen en esta convocatòria han de tindre's complides o reconegudes en la data d'acabament del termini de presentació d'instàncies.
  
Dotze
  
Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.
  
Tretze
  
Quedaran exclosos de l'adjudicació de destinació en comissió de servici els funcionaris que hagen obtingut destinació en l'últim concurs de trasllats si hi hagueren participat voluntàriament, i també els qui hagueren obtingut destinació en comissió de servici en centres públics de Formació de Persones Adultes, per haver participat voluntàriament en la convocatòria corresponent.
  
Catorze
  
La Direcció General de Personal publicarà la llista provisional d'adjudicació de destinacions en comissió de servicis als taulers d'anuncis dels servicis centrals i direccions territorials de la Conselleria de Cultura i Educació.
  
Els sol·licitants disposaran d'un termini de dos dies comptats a partir del sendemà de la publicació de l'esmentada llista per a presentar reclamacions en les direccions territorials de Cultura i Educació, sense que puguen presentar-se documents addicionals a què van acompanyar la seua sol·licitud.
  
Transcorregut este termini i una vegada examinades les reclamacions, es publicarà la resolució que inclourà la llista definitiva d'adjudicació de destinacions en comissió de servicis als taulers d'anuncis dels servicis centrals i direccions territorials de la Conselleria de Cultura i Educació.
  
DISPOSICIÓ FINAL
  
De conformitat amb el que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i en els articles 8, 14 i 46 de la Llei Reguladora de la Jurisdicció Contenciosa administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del director general de Personal d'esta conselleria en el termini d'un mes, a comptar des del sendemà de la seua publicació.
  
b) El recurs contenciós administratiu haurà de plantejar-se davant del Jutjat Contenciós Administratiu de València en el termini de dos mesos, a comptar des del sendemà de la seua publicació.
  
València, 3 de juny de 2002.- El director general de Personal: José Antonio Rovira Jover.»
  
pdf 27 p.
  
pdf 2670a